LXXXVIII.  Nigello episcopo Eliensi sub poena suspensionis mandat,  « quatenus infra tres menses a susceptione litterarum, possessiones ecclesiae, quas contra promissionem in sua consecratione factam alienasse et distraxisse cognoscitur, in eum statum in quo fuerant, cum ad Eliensis ecclesiae regimen fuit assumptus, non differat ullatenus revocare. »  Quod et significat alio Brevi ejusdem datae ipsis monachis, qui fuerant contra eum questi. Cum autem Nigellus excusasset regis absentiam, cujus praesentiam ei restitutioni faciendae necessariam esse causabatur; aliis litteris, Theobaldo Cantuariensi archiepiscopo datis apud Lateranas  XVI  Kal. Aprilis, significat papa, quod eidem a proximo festo S. Luciae (credo  ad proximum festum  legi debere) inducias ad hoc faciendum duxit indulgendas. Interim vero suspensionis sententiam, « quam, inquit, in eum promulgavimus, » relaxamus.
( Acta SS. Bolland., Jun. t. IV, p. 581.)